Perjantaina vietetään kansainvälistä lehdistönvapauden päivää. MOSTPHOTOS

Perjantaina vietetään kansainvälistä lehdistönvapauden päivää. Samalla se on myös sananvapauden päivä.

Suomessa lehdistön- ja sananvapaus otetaan annettuna, osin ansiosta. Toimittajan ei tarvitse pelätä, että valtio tulee ja lakkauttaa tiedotusvälineen vain siksi, että lehti kirjoittaa jotain, mistä vallanpitäjät eivät pidä. Toimittajien ei myöskään tarvitse pelätä mielivaltaisia oikeudenkäyntejä, pidätyksiä tai pahimmillaan kidutusta.

Samaten yksittäisen suomalaisen ei tarvitse miettiä seurauksia esimerkiksi sille, että arvostelee sosiaalisessa mediassa hallitusta tai istuvaa presidenttiä.

Kaikki siis periaatteessa hyvin, mutta kun ei kuitenkaan.

Suomalaista sananvapautta rapistavat juuri nyt tavalliset suomalaiset itse – usein ehkä tahattomastikin. Tämän ovat huomanneet kaikki julkista työtä tekevät. Mitä vaikeammasta aiheesta ja poleemisemmin puhuu, sitä varmemmin kehityksen on joutunut itse kokemaan.

Toimittajien itsensä saama palaute on lyhyessä ajassa muuttunut täysin luokattomaksi. Median sisältö ei koskaan ole ollut kaikkien lukijoiden mieleen eikä niin pidä ollakaan. Huonoksi koettua juttua saa arvostella huonoksi. Mutta palautteen volyymi, käytetty kieli ja aggressiivisen palautteen selkeä masinointi on uutta.

Iltalehti perusti viime vuoden lopulla toimituksen sisäisen sähköpostin, jolla toimittajat voivat välittää heille tullutta vihapostia toimituksen johdon tietoon. Palaute on hätkähdyttävää, etenkin jos viestejä lukee toinen toisensa perään. Panettelua, alatyylistä solvausta, myös suoranaisia uhkauksia. Toimittajille saatetaan toivoa kuolemaa tai raiskatuksi tulemista, usein vielä pilkalliseen sävyyn.

Palautetta tulee sekä miehille että naisille. Se on kuitenkin selvästi sukupuolittunutta niin, että naiset saavat sitä enemmän.

Törkypalautetta saavat Suomessa nykyisin myös esimerkiksi kiistanalaisista asioista puhuvat tutkijat tai viranomaiset. Käytännössä sen kohteeksi voi joutua kuka tahansa, joka esiintyy mediassa.

Miten tämä sitten uhkaa sananvapautta?

Törkypalaute on vastaanottajalle väsyttävää ja kuluttavaa – paikoin myös oikeasti pelottavaa. Se johtaa pahimmillaan siihen, että toimittaja ei halua altistaa itseään moiselle ja alkaa varoa sanojaan. Samaten se voi johtaa siihen, että toimittajan on yhä vaikeampaa löytää kiistanalaiselle aiheelle haastateltavaa. Vaihtoehtoisesti haastateltava esittää julkisesti vain latteuksia, joista ei voi seurata hänelle mitään palautetta. Joskus haastateltava haluaa esiintyä täysin nimettömänä.

Jos keskustelijoiden määrä näin vähenee, suomalainen sananvapaus kapenee väistämättä.

Sananvapauden ydin ei ole se, että saa itse ladella muiden päälle kaiken mitä mieleen juolahtaa. Ydin on se, että kestää myös muiden sananvapautta. Uhkailu ja solvaaminen ovat kaukana siitä.